《邵仲恭许相过金山未至》
宋代·释道潜

二月归来江上居，江流变渌江鸥去。时移物改何足论，身世悠悠本非固。

鸠鸣屋角山雨馀，花苞破红满芳树。晴窗晓日幽兴催，振衣出户凌高台。

潮回浪死风色定，缥缈沙岸烟中开。故人佳期绝消息，满眼空看暮云碧。

何日扁舟南渡来，一洒高风破吾臆。

作者简介：释道潜，本名昙潜，号参寥子，赐号妙总大师。俗姓王，钱塘（今浙江杭州）人（《续骫骳说》）。一说姓何，于潜（今浙江临安西南）人（《咸淳临安志》卷七○）。幼即出家为僧，能文章，尤喜为诗。与苏轼、秦观友善，常有倡和。哲宗绍圣间，苏轼贬海南，道潜亦因诗获罪，责令还俗。徽宗建中靖国元年（一一○一），曾肇为之辩解，复为僧。崇宁末归老江湖。其徒法颖编有《参寥子诗集》十二卷，行于世。